KIRJALLINEN KYSYMYS E-2481/02

esittäjä(t): Chris Davies (ELDR) komissiolle

(6. syyskuuta 2002)

Aihe: Tonnikalakannat

Onko komissio tietoinen Maailman luonnonsäätiön hiljan julkistamasta tutkimuksesta, jonka mukaan luonnonvaraista sinievätonnikalaa ollaan kalastamassa loppuun Välimerellä ja mahdollisesti myös Atlantin valtamerellä, mikä johtuu Espanjasta, Italiasta, Ranskasta, Kreikasta ja Turkista käsin toimivista järjestöistä, jotka pyydystävät tonnikaloja lihottaakseen niitä rannikon tuntumassa sijaitsevissa häkeissä?

WWF:n tutkimuksessa väitetään joidenkin näistä järjestöistä saavan EU:n tukea vesiviljelyn edistämiseksi, mutta että ne eivät todellisuudessa tee mitään kalojen kasvattamiseksi vankeudessa.

Raportissa väitetään myös, että Espanja ylittää sille osoitetun Atlantin tonnikalan pyyntikiintiön ja että se ei ilmoita todellisia saalismääriään.

Myöntääkö komissio WWF:n esille tuomien huolenaiheiden paikkansapitävyyden ja mihin toimiin se on ryhtynyt, tai aikoo ryhtyä, varmistaakseen, että Atlantin tonnikalan pyydetyt määrät pysyvät kestävällä tasolla, jotta kantojen säilyminen pitkällä aikavälillä voidaan turvata?

Franz Fischlerin komission puolesta antama vastaus

(18. lokakuuta 2002)

Komissio on tutustunut Maailman luonnonsäätiön (WWF) julkaisemaan raporttiin. Tonnikalojen lihottaminen häkeissä on Välimerellä viime vuosien kuluessa kehittynyt käytäntö.

Välimeren tonnikalavarojen hoito on uskottu Kansainvälisen Atlantin tonnikalojen suojelukomission (ICCAT) ja Välimeren yleisen kalastusneuvoston (GFCM) tehtäväksi. Yhteisö on jäsenenä näissä alueellisissa kalastusalan järjestöissä ja soveltaa siten kaikkia niissä sovittuja hoito- ja suojelutoimenpiteitä.

ICCAT ja GFCM perehtyvat parhaillaan tähän uuteen käytäntöön ja tutkivat, miten sitä olisi rajoitettava. Komissio osallistuu aktiivisesti tähän työhön yhdessä jäsenvaltioiden kanssa. Yhteisö muun muassa osallistui GFCM:n ja ICCAT:n viimeisimpään yhteiskokoukseen, jossa käsiteltiin Välimeren suurten pelagisten lajien kantoja sekä alussa mainittua ongelmaa.

Komissio totesi myös Välimeren kalavarojen säilyttämistä ja kestävää käyttöä koskevassa tiedonannossaan(1) pyrkivänsä erityisesti kansainvälisissä järjestöissä aktiivisesti siihen, että kyseistä käytäntöä kehitetään siten, että paine kalastaa luonnonvaraisia kantoja ja erityisesti kalanpoikasia ei lisäänny eikä meriympäristö heikkene. Komissio ennakoikin hyvin laajaa keskustelua, kun Välimerta koskevien teknisten toimenpiteiden tarkistaminen käynnistyy vuoden 2003 lopulla. Muun muassa tätä aihetta tullaan varmasti käsittelemään tuolloin. Lisäksi tilastotietojen keruutilanteen uskotaan paranevan, koska yhteisön puitteista yhteisen kalastuspolitiikan toteuttamista varten tarvittavien tietojen keruulle ja hallinnalle 29 päivänä kesäkuuta 2000 annetun neuvoston asetuksen (EY) N:o 1543/2000(2) tarkistaminen on suunnitteilla loppuvuodesta 2003.

Tonnikalan häkkilihotukseen rakennerahastoista mahdollisesti myönnetystä tuesta on todettava, että kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999(3) määritelmän mukaan varsinkin Espanjassa ja Italiassa harjoitettavaa lihotusta voidaan pitää vesiviljelynä, minkä vuoksi se on tukikelpoista.

(1) KOM(2002) 535.

(2) EYVL L 176, 15.7.2000.

(3) EYVL L 337, 30.12.1999.